**Добили сте писмо обавештења о спровођењу Анкете о радној снази**

Анкета о радној снази је најобимније истраживање на узорку домаћинстава које спроводи Републички завод за статистику, при чему приближно 76 000 домаћинстава бива изабрано у једној календарској години.

* Зашто је ово истраживање важно?

Основни циљ спровођења Анкете је да пружи информације о положају становништва на тржишту рада. Учешћем у овој анкети помоћи ћете нам да добијемо статистичке податке о веома важним питањима која утичу на целокупну заједницу, као што су карактеристике посла код запослених (радни сати и други услови рада, постојање додатног посла...), тражење запослења (дужина тражења посла, методе и слично), стечено и тренутно образовање, као и разлози неактивности лица ван радне снаге (пензионери, студенти...).

Подаци прикупљени овом анкетом користе се за праћење, мерење и оцењивање економских и друштвених кретања, како у Републици Србији тако и на међународном нивоу.

Основни индикатори који се израчунавају на основу ове анкете јесу стопа запослености и стопа незапослености. Поред тога, ова анкета обезбеђује сагледавање социодемографских карактеристика запосленог, незапосленог и становништва ван радне снаге.

* Зашто је изабрано баш ваше домаћинство?

Домаћинство се бира методом случајног избора како би се осигурало да узорак репрезентује целу популацију (имајући у виду територијалну распоређеност становништва, старосну структуру, број чланова домаћинства...). Свака особа која живи у одабраном домаћинству треба да учествује.

Једном изабрано домаћинство не може бити замењено другим домаћинством јер би се то негативно одразило на репрезентативност узорка. То значи да је ваше учешће веома важно за успех ове важне анкете како би се осигурало да све категорије становништва у заједници буду адекватно заступљене.

* Зашто је важно да учествујете?

Добијање информација од свих одабраних домаћинстава је једини начин да добијемо потпуну и тачну слику о ситуацији на тржишта рада. Без обзира на ваше године, образовање, животне услове или радни статус, битно је да одговорите на сва постављена питања у Анкети. Учешћем осигуравате да ваша искуства и животне околности постану важан део шире слике живота у Републици Србији.

* Ко ће видети ваше податке?

Индивидуални подаци прикупљени Анкетом у потпуности су заштићени и сматрају се службеном тајном. Објављују се у збирном облику, без личних података.

Тајност индивидуалних података о домаћинствима и лицима темељи се на члану 3 Одредбе за заштиту давалаца података, члановима 44, 45, 46, 47, 48 и 49 Одредбе о поверљивости Закона о званичној статистици („Службени гласник РС“, број 104/09).

* Како се Анкета спроводи?

Анкетар ће вас посетити у периоду наведеном у писму које ће претходно бити достављено на вашу адресу. Уколико вас не пронађе на адреси у датом тренутку, оставиће обавештење о поновном доласку и свој број телефона како бисте се могли договорити за термин који вам највише одговара. Анкетари су опремљени лаптоповима тако да је процес анкетирања поједностављен и у просеку траје мање од 10 минута по лицу.

Због потреба праћења промена, свако домаћинство се анкетира четири пута, и то два пута у року од шест месеци и затим, након паузе од шест месеци, још два пута у року од наредних шест месеци. Први пут се анкетирање обавља лицем у лице. Потребно је да, по завршетку анкетирања, анкетару **оставите контакт телефон** како бисте наредна три пута били позвани ради ажурирања података, при чему анкетар неће долазити на вашу адресу, а сам процес анкетирања ће бити бржи.

Питања која ће вам анкетар поставити односе се на основне демографске податке, ваше тренутно запослење и услове рада (уколико сте запослени), ваше претходно радно искуство и тражење запослења (уколико нисте запослени), ваше стечено образовање и сл.

Анкетира се свако лице које живи у домаћинству. У зависности од старосне доби и радног статуса разликује се и сет питања који ће бити постављен.